BESZÁMOLÓ A KÖZSÉGI KÖNYVTÁR 2024-es TEVÉKENYSÉGÉRŐL


Kivételesen és rendhagyó módon, most először, 35 év után nem száraz és unalmas szám- adatokkal untatom a kedves érdeklődő szárhegyi lakosságot a könyvtár tevékenységéről.
Először is boldogan jelentem: Nagyszerű dolog, hogy olyan könyvtárunk van, amiben élet van, ahová kicsik és nagyok egyaránt gyakran és szívesen térnek be.
Másodszor: Minden tiszteletem azon szárhegyi falusótársaim iránt, akik tudatosan, vagy véletlenül ráéreztek, hogy a könyvtárban nemcsak könyveket lehet kölcsönözni- bár az is nagyszerű dolog - hanem a könyvtár az a hely, ahol információt lehet kérni és kapni gyorsan változó világunkban ügyes-bajos dolgainkkal kapcsolatban, törvényeket, azoknak értelmezésében lehet segítséget kérni, személyi jövedelmi adóbevallásokat lehet elkészíteni, illetve ezzel kapcsolatban eligazítást lehet kérni és kapni. Kérések, nyilatkozatok megírásában is mindig segítséget kap az, akinek éppen arra van szüksége.
Harmadszor: Gyakran betérnek a könyvtárba aktív, vagy passzív olvasók személyes és egészen bizalmas kérdésekkel, kérésekkel - ami nagyon megtisztelő számomra és soha nem éltem vissza bizalmukkal és ígérem, hogy nem is fogok. Példaként említem, hogy van olyan olvasó, aki az elektronikus munkakönyvének kivonatában kérte a segítségemet, hogy eligazodjon. Van, aki hiányos román nyelvtudása miatt arra kért, hogy fordítsak le magyarra egy hivatalos értesítést.
Utolsónak, de nem utolsó sorban: Vannak gyerekek, akik iskola után rendszeresen jönnek a könyvtárba, olvasgatnak, beszélgetünk, könyvet kölcsönöznek. Vannak, akik iskolabuszra várva a könyvtár csendjében elkészítik a másnapi iskolai leckéjüket.
Örömmel jelentem: Könyvtárunknak nem csak olvasói vannak, hanem igazi KÖNYVTÁRHASZNÁLÓI, akik mindig számíthatnak tudásomhoz mérten a segítségemre.
Természetesen vannak könyvtári foglalkozások, könyvbemutatók is ezekről ízelítőként néhány képet mellékelek.
Arra kérek és biztatok minden kedves faltustársamat, hogy ezután is minél többen és gyakrabban térjenek be a könyvtárba, ahol szeretettel várom! 

